นิกเกอิปิดเช้าพุ่ง 127.66 จุด รับมุมมองบวกผลประกอบการเอกชน
นิกเกอิปิดเช้าพุ่ง 127.66 จุด รับมุมมองบวกผลประกอบการเอกชน
9 เม.ย. 2558

ดัชนีนิกเกอิตลาดหุ้นโตเกียวปิดภาคเช้าพุ่งขึ้นเกือบแตะระดับ 20,000 จุดในวันนี้ โดยดัชนีนิกเกอิปิดภาคเช้าพุ่งขึ้น 127.66 จุด หรือ 0.65% แตะที่ 19,917.47 จุด หลังจากที่พุ่งขึ้นแตะระดับ 19,946.78 จุด ซึ่งเป็นระดับสูงสุดนับตั้งแต่เดือนเม.ย. 2543 โดยดัชนีทะยานขึ้นแตะระดับสูงสุดในรอบ 15 ปี เนื่องจากนักลงทุนมีมุมมองที่เป็นบวกต่อผลประกอบการของบริษัทญี่ปุ่น
ดัชนีนิกเกอิเปิดตลาดปรับตัวขึ้น และได้พุ่งขึ้นสู่ระดับสูงสุดในรอบ 15 ปี เนื่องจากบรรยากาศการซื้อขายในตลาดได้รับแรงหนุนจากความหวังที่ว่า บริษัทญี่ปุ่นจะออกมายืนยันตัวเลขคาดการณ์ผลประกอบการณ์ที่ดีขึ้น โดยบริษัทเอกชนญี่ปุ่นจะเริ่มรายงานผลประกอบการในเดือนนี้และเดือนหน้า
นอกจากนี้ ตลาดยังได้รับปัจจัยบวกจากการคาดการณ์ที่ว่า ธนาคารกลางสหรัฐ (เฟด) จะรอปรับขึ้นอัตราดอกเบี้ยไปจนถึงปลายปีนี้ หลังจากมีสัญญาณบ่งชี้ถึงการชะลอตัวของเศรษฐกิจสหรัฐ โดยรายงานการประชุมครั้งล่าสุดบ่งชี้ว่า เจ้าหน้าที่เฟดมีความคิดเห็นแตกต่างกันอย่างมากเกี่ยวกับระยะเวลาการปรับขึ้นอัตราดอกเบี้ย
หุ้นฟาสท์ รีเทลลิ่ง ซึ่งเป็นผู้ผลิตเสื้อผ้ายูนิโคล่ พุ่งขึ้น 1.8% ก่อนที่บริษัทจะเปิดเผยผลประกอบการรายไตรมาสในวันนี้
 